钦定古今图书集成/理学汇编/文学典/第002卷 > 梁刘勰文心雕龙 > 《谐讔》
## 钦定古今图书集成/理学汇编/文学典/第002卷 > 梁刘勰文心雕龙 > 《谐讔》

芮良夫之诗云：“自有肺肠，俾民卒狂夫。心险如山，口
壅若川。”怨怒之情不一，欢谑之言无方。昔华元弃甲，
城者发睅目之讴；臧纥丧师，国人造侏儒之歌。并𠷣
戏形貌，内怨为俳也。又《蚕蟹》鄙谚，《狸首》淫哇，苟可箴
戒，载于礼典。故知谐辞讔言，亦无弃矣。谐之言皆也，
辞浅会俗，皆悦笑也。昔齐威酣乐，而淳于说甘酒；楚
襄《䜩集》，而宋玉赋《好色》，意在微讽，有足观者。及优旃
之讽漆城，优孟之谏葬马，并谲辞饰说，抑止昏暴。是
以子长编史，列传滑稽，以其辞虽倾回，意归义正也。
但本体不雅，其流易弊。于是东方、枚皋，𫗦糟啜醨，无
所匡正，而诋嫚媟弄。故其自称为赋，迺亦俳也，见视
如倡，亦有悔矣。至魏大因俳说以著笑书，薛综凭宴
会而发嘲调，虽抃推席，而无益时用矣。然而懿文之
士，未免枉辔。潘岳丑妇之属，束晢卖饼之类，尤相效
之，盖以百数。魏晋滑稽，盛相驱扇。遂乃应玚之鼻，方
于盗削卵；张华之形，比乎握舂杵。曾是莠言，有亏德
音。岂非溺者之妄笑，胥靡之狂歌。欤讔者，隐也。遁辞
以隐意，谲譬以指事也。昔还社求拯于楚师，喻眢井
而称麦麹；叔仪乞粮于鲁人，歌佩玉而呼庚癸，伍举
刺荆王以大鸟，齐客讥薛公以海鱼，庄姬托辞于龙
尾，臧文谬书于《羊裘》。《隐语》之用，被于记传，大者兴治
济身，其次弼违晓惑。盖意生于权谲，而事出于机急，
与夫谐辞，可相表里者也。汉世隐书十有八篇，歆固
编文，录之歌末。“昔楚庄齐威，性好隐语，至东方曼倩，
尤巧辞述，但谬辞诋戏，无益规补。自魏代以来，颇非
俳优，而君子嘲隐，化为谜语。谜也者，回互其辞，使昏
迷也。或体目文字，或图象品物，纤巧以弄思，浅察以衒辞，义欲婉而正，辞欲隐而显。荀卿《蚕赋》，已兆其体。
至魏文陈思，约而密之。高贵乡公，博举品”物，虽有小
巧，用乖远大。夫观古之为隐，理周要务，岂为童稚之
戏谑，搏髀而抃笑哉？然文辞之有谐讔，譬九流之有
小说，盖稗官所采，以广视听。若效而不已，则髡袒而
人室，旃孟之《石交》乎？赞曰：“古之嘲隐，振危释惫。虽有
丝麻，无弃菅蒯。会义适时，颇益讽戒。空戏滑稽，德音
大坏。”